Správa Komisie Rade a Európskemu parlamentu - Osobitná administratívna oblasť Macao: výročná správa za rok 2007 /* KOM/2008/0167 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 2.4.2008 KOM(2008) 167 v konečnom znení SPRÁVA KOMISIE RADE A EURÓPSKEMU PARLAMENTU Osobitná administratívna oblasť Macao: výročná správa za rok 2007 SPRÁVA KOMISIE RADE A EURÓPSKEMU PARLAMENTU Osobitná administratívna oblasť Macao: výročná správa za rok 2007 Zhrnutie Osem rokov po odovzdaní Macaa Číne je koncept „jedna krajina/dva systémy“ naďalej uspokojivý, pričom jedinečná spoločnosť a spôsob života v Macau zostávajú zachované takisto ako zásady právneho štátu a základné slobody. Vďaka pragmatickému prístupu na oboch stranách sa v roku 2007 naďalej prehĺbila a rozvíjala spolupráca s EÚ. Po stagnácií koncom 90-tych rokov sa hospodárstvo Macaa od roku 2002 obdivuhodne rozvíjalo, prevažne vďaka liberalizácií a následnému rozmachu sektora hazardných hier – pričom Čína podporila miestny sektor hazardných hier a turistický priemysel (prostredníctvom [Mainland Visitors Scheme] - režimu pre návštevníkov z pevninovej Číny) ako aj hospodárstvo vo všeobecnosti tým, že bol Macau poskytnutý zvýhodnený prístup na trhy pevninovej Číny. Chýbajúce inštitucionálne a administratívne reformy, ktoré by zaručili väčšiu transparentnosť a viac priamej zodpovednosti však vyvolávajú pochybnosti. Vláda Macaa rozpoznala problémy v sociálnej, environmentálnej a administratívnej oblasti, ktoré vyplývajú z mimoriadne rýchleho ekonomického rastu Macaa a má v úmysle ich riešiť. Úvod V roku 2007 bolo ôsme výročie odovzdania Macaa Číne v roku 1999. Týmto odovzdaním sa Macao stalo osobitnou administratívnou oblasťou (OAO) Čínskej ľudovej republiky. Opätovné zjednotenie Macaa s pevninovou Čínou je založené na zásade „jedna krajina, dva systémy“ a základnom zákone Macaa, prijatom Národným ľudovým kongresom Čínskej ľudovej republiky. Základný zákon garantuje, že predchádzajúci systém a spôsob života v Macau zostanú ďalších 50 rokov nezmenené. Zo strany EÚ bolo a je cieľom podpory konceptu Číny „jedna krajina, dva systémy“, ktorý Čína uplatňuje a ktorý sa vo všeobecnosti osvedčil, zachovanie podnikateľského prostredia, právneho štátu a základných práv na území Macaa. 1. Spolupráca EÚ - Macao v roku 2007 V roku 2007 bolo Macao naďalej dôležitým partnerom EÚ, s ktorou zdieľa rovnaké hodnoty a záujmy v oblasti hospodárstva, regulácie, v sociálnej, vzdelávacej aj v kultúrnej oblasti. V roku 2007 sa uskutočnili dve zasadnutia Spoločného výboru pre spoluprácu medzi Európskou komisiou a OAO Macao – zasadnutie 12. Spoločného výboru ES - Macao v Macau 6. februára a zasadnutie 13. Spoločného výboru ES - Macao v Bruseli 10. decembra 2007. Obe stretnutia boli venované prebiehajúcej spolupráci ES - Macao a skúmali jej budúce možnosti smerovania na základe oznámenia Komisie z roku 2006 s názvom ”Európska únia, Hong Kong a Macao: možnosti spolupráce na roky 2007 – 2013“[1]. Právnym základom dialógu a spolupráce EÚ – Macao je dohoda o obchode a spolupráci podpísaná v roku 1992 medzi EHS a Macaom. Ďalšie zasadnutie Spoločného výboru ES – Macao je naplánované na druhú polovicu roka 2008 v Macau. Úspešný program právnej spolupráce medzi ES a Macao bol ukončený začiatkom roka 2007 veľkou konferenciou v Macau na tému „Jedna krajina, dva systémy, tri právne poriadky - Perspektívy budúceho vývoja“, ktorá sa konala 5. – 7. februára 2007 a navštívilo ju mnoho odborníkov z oblasti ústavného práva z Macaa, Hong Kongu a pevninskej Číny ako aj z mnohých členských štátov Európskej únie. Spolupráca medzi EÚ a Macaom v oblasti prisťahovalectva pokročila počas roka 2007 efektívnou implementáciou readmisnej dohody EÚ uzatvorenej medzi EÚ a Macaom a úspešným programom odbornej prípravy MIGRAMACAO pre imigračných úradníkov z Macaa. Obchodná a hospodárska spolupráca EÚ a Macaa bola posilnená v roku 2007 prostredníctvom viacerých osobitných európskych akcií v rámci medzinárodného obchodného veľtrhu v Macau v dňoch 18 – 21. októbra 2007. Európska komisia privítala veľké úsilie vlády, ktoré vláda OAO Macao počas roka 2007 venovala prevencii a boju proti praniu špinavých peňazí a financovaniu terorizmu. Potom, čo oddelenie ministerstva financií USA pre pranie špinavých peňazí obvinilo Banco Delta Asia (BDA) prevzali menové orgány Macaa kontrolu nad BDA a uskutočnili viacero reforiem pred vrátením BDA jej pôvodným vlastníkom podielov v septembri 2007. Európska komisia zaznamenala zlepšenie postupov v oblasti verejného obstarávania, ktorých cieľom je dosiahnutie väčšej transparentnosti a posilnenie regulačného rámca, aby sa zabezpečila spravodlivá a otvorená súťaž a povzbudzuje Macao pokračovať v politike administratívnej reformy a prevencie korupcie a rozvíjať ju. Európska komisia začala prieskumné rozhovory s Macaom s cieľom podporiť prijatie opatrení korešpondujúcich so smernicou ES o zdaňovaní príjmu z úspor. Cieľom smernice EÚ o zdaňovaní príjmu z úspor je prostredníctvom výmeny informácií umožniť členským štátom účinné uplatňovanie svojich práv zdaňovať úrok, ktorý zaznamenali osoby s bydliskom v EÚ ako príjem z úspor zarobený mimo krajiny bydliska. Smernica nezasahuje do vnútroštátnych daňových právnych predpisov a žiadnu krajinu neukladá povinnosť zaviesť zrážkové dane. Dvojstranný obchod s tovarom medzi EÚ a Macaom sa naďalej zmenšoval v dôsledku znižujúceho sa dovozu odevných výrobkov z Macaa z dôvodu postupného ukončovania platnosti dohody Svetovej obchodnej organizácie o textilných a odevných výrobkoch. Počas prvých deviatich mesiacov roku 2007 sa znížil dovoz z Macaa približne o 12 % na 366 miliónov EUR. Na druhej strane zaznamenal vývoz EÚ do Macaa prudký nárast o 28 % na 146 miliónov EUR vďaka silnému dopytu po investičných statkoch a luxusných spotrebiteľských výrobkoch a rýchlemu ekonomickému rastu Macaa. Pokiaľ ide o vonkajšie vzťahy, Macao aj naďalej zohrávalo úlohu sprostredkovateľa v oblasti medzinárodných vzťahov Číny s portugalsky hovoriacimi krajinami prostredníctvom mechanizmov riadených v spolupráci s ústrednou vládou Čínskej ľudovej republiky. 2. Politický a hospodársky rozvoj Počas roku 2007 Komisia pokračovala v monitorovaní inštitucionálneho, hospodárskeho a spoločenského rozvoja v Macau na základe jej formálneho záväzku z roku 1999 „pozorne monitorovať a podporovať implementáciu zásady jedna krajiny, dva systémy, aby plne podporila politickú, hospodársku a kultúrnu autonómiu Macaa.”[2] Vzťahy medzi OAO a pevninovou Čínou sú relatívne pokojné. Už pred vrátením Macaa po zvrchovanosť Číny bol v Macau badateľný vplyv čínskej vlády a niektorých jej orgánov, ako napr. úradu verejnej bezpečnosti. Trestná činnosť spojená s odvetvím hazardných hier (pranie špinavých peňazí, vojny gangov, korupcia atď.) vzbudzuje obavy a Macao pociťuje tlak pevninovej Číny ako aj iných, napr. USA, aby zosúladilo svoje právne predpisy a presadzovanie práva s medzinárodnými postupmi. Národný ľudový kongres zatiaľ nebol požiadaný, aby poskytol výklad základného zákonu Macaa a nezávislosť súdnictva v Macau nebola spochybňovaná. Pokrok smerom k demokracii nie je veľký, napr. v základnom zákone Macaa sa na rozdiel od základného zákonu Hong Kongu neuvádza, že zavedenie všeobecného volebného práva je hlavným cieľom ústavného vývoja, aj keď umožňuje zmenu spôsobu voľby najvyššieho výkonného predstaviteľa a volieb do zákonodarných orgánov. Vo svojom politickom prejave o vývoji v roku 2008 prednesenom 13. novembra 2007, najvyšší predstaviteľ Macaa Edmund Ho uviedol, že nebude možné zaviesť priame voľby v roku 2009 alebo krátko po skončení roku 2009 a že táto záležitosť by sa mala najprv dôkladne preskúmať. Európska komisia zobrala toto vyhlásenie na vedomie a uvíta začatie uskutočňovania plánu demokratického rozvoja. Edmund Ho takisto vyhlásil, že má v úmysle počas jeho mandátu, a to ešte v roku 2009 dokončiť právne postupy týkajúce sa právnych predpisov v súvislosti s článkom 23 základného zákona Macaa, v ktorom sa uvádza, že Macao by malo prijať zákony „zakazujúce všetky formy vlastizrady, secesie, podnecovania k vzbure (a) prevratu namiereného voči ústrednej vláde Čínskej ľudovej republiky, alebo krádež štátnych tajomstiev či politické aktivity zahraničných politických organizácií alebo orgánov v regióne,...“ Súdnictvo a orgány činné v trestnom konaní v Macau dosahujú naďalej dobré výsledky. Účinná ochrana slobôd a základných práv prostredníctvom kompetentných a nezávislých súdov je základným pilierom spoločenského poriadku v Macau. Proces s bývalým vládnym tajomníkom pre dopravu a verejné práce, pánom Ao Man-longom, ktorý bol jedným z vysokopostavených vládnych úradníkov Macaa a bol obvinený z korupcie a prania špinavých peňazí, zaujal počas roku 2007 pozornosť verejnosti. Odzrkadľujúc verejnú mienku kritizovala tlač v Macau verejnú správu Macaa za prekračovanie rozpočtu zo strany mestských zastupiteľstiev, údajnú dohodu medzi vládou a podnikateľským sektorom v súvislosti s predajom pôdy a náborom pracovných síl zo zahraničia, a vo všeobecnosti za prehlbovanie sociálnej nerovnosti. Počas roka 2007 sa uskutočnilo niekoľko demonštrácií (1. mája, 1. októbra a 20. decembra), počas ktorých vyjadrili svoje obavy malé – ale veľmi dôrazné – skupiny obyvateľov Macaa. Vedľajšími účinkami pozoruhodného ekonomického úspechu Macaa od roku 2002 sú klesajúce reálne platy v prípade niektorých skupín chudobnejších obyvateľov alebo osôb s pevnými mzdami ako aj nevyhnutné tlaky, externé vplyvy na životné prostredie a ľudí a náklady vyplývajúce z rýchlej urbanizácie, preťaženia dopravných kapacít, ekonomického rozvoja a sociálnej zmeny. Počas roku 2007 začala vláda Macaa pracovať na riešení týchto hospodárskych, environmentálnych a sociálnych otázok. Najvyšší výkonný predstaviteľ, Edmund Ho vyhlásil opatrenia na odstránenie týchto problémov: zníženie dane z príjmu pre osoby s nižším príjmom; nižšie pozemkové dane za lacnejšie pozemky; zvyšovanie miezd štátnych zamestnancov; výstavba 19 000 nových štátnych bytových jednotiek; viac právomocí pre Komisiu proti korupcií a rôzne iné dotácie a podporné iniciatívy v sociálnej a kultúrnej oblasti. Pozoruhodný hospodársky rast v Macau pokračoval aj v roku 2007. Po liberalizácií monopolu v oblasti kasín v roku 2002 sa zvýšil počet držiteľov licencií na prevádzku kasína na šesť a príjmy z hazardných hier sa za päť rokov viac ako strojnásobili, čím Macao v tejto oblasti predstihlo aj Las Vegas. Piliermi ekonomiky Macaa boli turizmus a hazardné hry, ktoré profitujú z rastúceho množstva nadšených návštevníkov z pevninovej Číny ako aj z celého sveta. Obrovské projekty zahraničných investícií zmenili ráz mesta a posunuli Macao do medzinárodného centra diania v oblasti turizmu a investícií. Po dvojcifernom raste v roku 2006 sa zrýchlil reálny rast HDP na takmer 30 % počas prvých troch štvrťrokov 2007. Rozpočtové príjmy narástli asi o 50 % takže vláda vykázala značný prebytok. HDP na obyvateľa v Macau je teraz vyššie než HDP na obyvateľa v Hong Kongu. 3. Budúci vývoj Podľa Komisie sa koncept „jedna krajina, dva systémy“ v podstate dodržiava a pre občanov Macaa sa dobre osvedčil. Je dôležité, aby vláda OAO bola aj naďalej do vysokej miery autonómna v oblasti hospodárstva, obchodu, v daňových, finančných a regulačných záležitostiach a aby občania Macaa mali naďalej svoj vlastný právny systém, nezávislé súdnictvo, súkromné vlastníctvo, slobodu prejavu a systém trhového hospodárstva. Macao tiež čelí celej rade výziev v súvislosti s kvalitou životného prostredia, najmä pokiaľ ide o udržiavanie a správu architektonického a kultúrneho dedičstva, kvalitu ovzdušia, kvalitu vody, energetickú účinnosť, nakladanie s odpadom a nízke emisné normy pre vozidlá. Na vyriešenie týchto problémov bude Macao musieť nadviazať užšie vzťahy a spolupracovať s pevninovou Čínou, predovšetkým s provinciou Guangdong, so Shenzhenom, Zhuhaiom, a s Hong Kongom. Táto spolupráca je potrebná na zvládnutie obchodných a prisťahovaleckých tokov ako aj pre presadzovanie práva, posilnenie administratívy a zvládnutie výziev v oblasti životného prostredia. Rovnako by bolo dobré zvážiť potenciál 7. rámcového programu EÚ pre výskum, ktorý prostredníctvom spolupráce na rôznych projektoch umožňuje prispievať novými poznatkami z oblasti vedy. Komisia je presvedčená, že EÚ môže a je ochotná patrične prispieť k tomuto cieľu svojimi skúsenosťami. [1] „Európska únia, Hongkong a Macao: možnosti spolupráce na roky 2007 – 2013“. Oznámenie Komisie Rade a Európskemu parlamentu. KOM(2006) 648 z 26.10.2006, v konečnom znení. [2] Oznámenie Komisie Rade a Európskemu parlamentu „EÚ a Macao: po roku 2000“, v Bruseli, 12.11.1999, KOM (1999) 484 v konečnom znení.